ÚRAD VLÁDY SLOVENSKEJ REPUBLIKY
       sekcia vládnej legislatívy	       

    Na rokovanie vlády SR
								    dňa 22. februára 2006
    k materiálu č. 3562/2006
									    k bodu č.38

STANOVISKO

k návrhu zákona o podpore v pôdohospodárstve a rozvoji vidieka

I.

Návrh zákona o podpore v pôdohospodárstve a rozvoji vidieka je návrhom právneho predpisu, ktorý nahradí v súčasnosti platný zákon č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov. Návrh zákona reaguje na skutočnosť, že v roku 2003 bola prijatá reforma Spoločnej poľnohospodárskej politiky, ktorá zásadným spôsobom zmenila financovanie v poľnohospodárskom sektore, ktorú Slovenská republika bude povinná uplatňovať od 1. januára 2007. Návrh zákona predkladá na rokovanie legislatívnej rady vlády Slovenskej republiky minister pôdohospodárstva Slovenskej republiky Zsolt Simon.

II.

Návrh zákona bol prerokovaný na zasadnutí Legislatívnej rady vlády Slovenskej republiky dňa 20. februára 2006. Legislatívna rada vlády po prerokovaní návrhu zákona odporučila vláde návrh zákona po zapracovaní pripomienok v novom znení schváliť. 

III.

Sekcia vládnej legislatívy Úradu vlády Slovenskej republiky konštatuje, že pripomienky Legislatívnej rady vlády SR (37 pripomienok) predkladateľ zapracoval. 
Sekcia vládnej legislatívy Úradu vlády Slovenskej republiky odporúča vláde Slovenskej republiky predložený návrh zákona schváliť, avšak s týmito zmenami:

V § 2 písm. e) je potrebné vypustiť slovo „výroby“.
V § 3 ods. 4 je potrebné vypustiť slovo „jednotlivých“.
V § 4 ods. 2 je potrebné vypustiť text „podľa ods. 3“.
V § 7 odsek 2 je potrebné vykonať úpravu druhej vety nasledovne „Vnútorným auditom sa na účely tohto zákona rozumie nezávislá, objektívna, hodnotiaca a konzultačná činnosť zriadená na účely zabezpečenia úloh podľa tohto zákona a podľa osobitných predpisov 17).“.
V § 11 ods. 3 je potrebné text „odvetvovú dohodu predstavuje“ nahradiť textom „za odvetvovú dohodu sa považuje“.
V § 16 odsek 3 je potrebné predvetie preformulovať nasledovne: „Dotáciu podľa § 13 až 15 nemožno poskytnúť tomu, kto“.
V § 16 ods. 3 je potrebné slovné spojenie „spriaznená osoba“ previazať pomocou odkazu na poznámku pod čiarou s § 9 zák. č. 7/2005 Z.z. o konkurze a reštrukturalizá-cii tak, že za slovným spojením : „spriaznenou osobou“ sa vloží text: „podľa osobitné-ho predpisu“, pričom sa tam uvedie odkaz na poznámku pod čiarou, ktorá bude pouka-zovať na § 9 zák. č. 7/2005 Z.z. o konkurze a reštrukturalizácii.
V poznámke pod čiarou k odkazu 28 za slovom „zákonov“ doplniť text : „v znení neskorších predpisov“.
V § 16 ods. 4 je potrebné vypustiť text: „podľa odseku 1 a“.
V § 19 ods. 2 písm. a) je potrebné text „§ 6 ods. 1 písm. i)“ nahradiť textom „§ 7ods. 1 písm. e)“. Taktiež je potrebné v písm. d) text „§ 6“ nahradiť textom „§7“. Takisto je potrebné v písm. e) nahradiť text „ § 6 ods. 1 písm. d) a e)“ textom „§ 7 ods. 1 písm. c)“.
V § 22 je potrebné uviesť nadpis.

V Bratislave dňa  21. februára 2006.
Vypracoval: 	Andrej Pitoňák

								Štefan Grman
								generálny riaditeľ
							       sekcie vládnej legislatívy